> ###### Τα βασικά της γλώσσας Logo: Λεξιλόγιο

> Στη γλώσσα Logo, κάθε λέξη ερμηνεύεται ως αίτηση για μια ενέργεια. Υπάρχουν ορισμένες λέξεις που ήδη γνωρίζει η Logo επειδή είναι ενσωματωμένες σε αυτή. Οι λέξεις που είναι ενσωματωμένες στη γλώσσα Logo ονομάζονται πρωτογενείς διαδικασίες. Οι μπροστά και δείξε είναι δύο παραδείγματα:

> `μπροστά 100
> δείξε κατεύθυνση`

> Tο Λεξιλόγιο του MicroWorlds διαθέτει έναν εκτεταμένο κατάλογο με πρωτογενείς διαδικασίες. Υπάρχουν επίσης κάποιες λέξεις, τις οποίες ορίζετε εσείς. Αυτές ονομάζονται απλώς διαδικασίες. Στην πράξη, η προσθήκη διαδικασιών στο λεξιλόγιο της Logo είναι το κυρίαρχο στοιχείο του προγραμματισμού με Logo. Οι πρωτογενείς διαδικασίες και οι διαδικασίες χρησιμοποιούνται με τον ίδιο ακριβώς τρόπο. Η μόνη διαφορά είναι πως τις διαδικασίες τις ορίζετε εσείς στην καρτέλα Διαδικασίες (διαβάστε το κεφάλαιο Περιβάλλον προγραμματισμού).

> Μια άλλη κατηγορία περιλαμβάνει τις λέξεις που προστίθενται στο λεξιλόγιο, όταν δημιουργείτε ένα αντικείμενο, όπως ένα πλαίσιο κειμένου ή ένα μεταβολέα. Στην πραγματικότητα, κάθε φορά που δημιουργείτε ένα αντικείμενο, μία ή περισσότερες λέξεις προστίθενται στο λεξιλόγιο. Όπως και οι διαδικασίες, οι λέξεις αυτές δημιουργούνται από τις δικές σας ενέργειες. Έχουν, ωστόσο, όπως και οι πρωτογενείς διαδικασίες, ενσωματωμένους ορισμούς.

> Όλες οι λέξεις της Logo, καθώς και οι πρωτογενείς διαδικασίες και οι διαδικασίες, μπορούν να ταξινομηθούν σε δύο κατηγορίες: εντολές και μεταβιβαστές.

> Οι εντολές εκτελούν μια ενέργεια. Για παράδειγμα, οι μπροστά και δείξε είναι εντολές.

> Στην οδηγία μπροστά 100, η εντολή μπροστά λέει στη Logo να μετακινήσει τη χελώνα κατά μια συγκεκριμένη απόσταση.

> Στην οδηγία δείξε κατεύθυνση, η εντολή δείξε λέει στη Logo να εμφανίσει την κατεύθυνση της χελώνας στο Κέντρο εντολών.

> Οι μεταβιβαστές επιστρέφουν κάτι. Σας επιστρέφουν το αποτέλεσμα ενός υπολογισμού ή την κατάσταση ενός αντικειμένου. Tα δεδομένα που επιστρέφουν πρέπει να μεταβιβαστούν σε μια άλλη διαδικασία. Οι κατεύθυνση και πρώτο είναι μεταβιβαστές.

> Στη διαδικασία δείξε κατεύθυνση, η κατεύθυνση μεταβιβάζει την τρέχουσα κατεύθυνση της χελώνας στην εντολή δείξε.

> Ο μεταβιβαστής πρώτο επιστρέφει το πρώτο στοιχείο της εισόδου του, που μπορεί να είναι μια λέξη ή μια λίστα. Για παράδειγμα:

> `τύπωσε πρώτο "γεια`

> Περισσότερες λεπτομέρειες θα βρείτε στην ενότητα Κατανόηση οδηγιών Logo.