> ###### Είδη δεδομένων: Αριθμοί

> Ένας αριθμός είναι ένας ειδικός τύπος λέξης της Logo. Οι αριθμοί μπορεί να είναι ορίσματα μιας αριθμητικής πράξης που γίνεται από τη Logo, καθώς και άλλων συναρτήσεων υψηλοτέρου επιπέδου.

> Οι αριθμοί μπορούν να εισαχθούν στη Logo σε μορφή μεταβλητής υποδιαστολής. Η σημειογραφία των αριθμών είναι σύμφωνη με το IEEE 754 64-bit διπλής ακρίβειας. Ακολουθούν κάποια παραδείγματα:

> 113
> 15.2
> -16.03
> 323.
> 1E4

> Οι αριθμοί μεταβλητής υποδιαστολής αποτελούνται από:

> - Ένα προαιρετικό πρόσημο μείον.
> - Ένα ακέραιο μέρος, η παρουσία του οποίου δεν είναι απαραίτητη αν η τιμή του είναι μηδέν, διαφορετικά, αποτελείται από διάφορα ψηφία.
> - Μια υποδιαστολή, που είναι απαραίτητη μόνο αν ο αριθμός περιέχει δεκαδικό μέρος (η υποδιαστολή καθορίζεται στις Τοπικές Ρυθμίσεις του υπολογιστή σας).
> - Ένα δεκαδικό μέρος, η παρουσία του οποίου δεν είναι απαραίτητη αν η τιμή του είναι μηδέν, διαφορετικά, αποτελείται από διάφορα ψηφία.
> - Έναν προαιρετικό εκθέτη: το γράμμα E, ένα πρόσημο, έναν ακέραιο αριθμό μέχρι 300. (Για παράδειγμα, το 1E4 σημαίνει 1 επί 10 στη δύναμη 4, ή 10000.)

> Να θυμάστε πως τα κενά και τα διαστήματα διαχωρίζουν λέξεις και δεν μπορείτε να τα χρησιμοποιήσετε ως αριθμούς ή μέσα σε αριθμούς.

> Το πρόσημο + (συν) μπορεί να χρησιμοποιηθεί για να υποδηλώσει θετικούς αριθμούς, η χρήση του όμως είναι προαιρετική. Για το συμβολισμό των θετικών και αρνητικών αριθμών, τα πρόσημα + (συν) και - (μείον) πρέπει να προηγούνται των αριθμών αυτών.

> `δείξε -2 + 5`
> `3`

> Αν εισαγάγετε ένα διάστημα ανάμεσα στο πρόσημο μείον και τον αριθμό, το - εκλαμβάνεται ως σύμβολο αφαίρεσης.

> `δείξε - 2 + 7` (Υπάρχει διάστημα ανάμεσα στο - και το 2.)
> `το - απαιτεί περισσότερα δεδομένα`

> Σε κάποιες χώρες χρησιμοποιείται η τελεία ως υποδιαστολή, ενώ σε άλλες το κόμμα. Το ΜicroWorlds εκλαμβάνει τους αριθμούς που περιέχουν τελεία ή κόμμα ως δεκαδικούς αριθμούς. (Οι δεκαδικοί αριθμοί θα εμφανιστούν με την υποδιαστολή που έχει οριστεί στις Τοπικές ρυθμίσεις του Πίνακα ελέγχου του υπολογιστή σας.)