> ###### Διαχείριση διεργασιών: Κουμπιά και οικογένειες διεργασιών

> Όταν χρησιμοποιείτε το Κέντρο εντολών για να ξεκινήσετε μια διεργασία άμεσα μέσω μιας οδηγίας, ξεκινάτε ένα σύνολο διεργασιών. Αν ρίξετε μια ματιά στο δέντρο των διεργασιών στην καρτέλα Διεργασίες, θα διαπιστώσετε πως οι διεργασίες αυτές βρίσκονται όλες στο ίδιο επίπεδο. Δηλαδή, δεν έχουμε ακόμη χρησιμοποιήσει μια διεργασία για να δώσουμε εκκίνηση σε κάποια άλλη.

> Μπορείτε να θεωρήσετε ένα σύνολο διεργασιών ως μια οικογένεια. Όταν κάνετε κλικ σε ένα κουμπί για να εκτελέσετε μια οδηγία, το κουμπί ξεκινά μια οικογένεια διεργασιών. Μια διεργασία της οικογένειας εκτελείται εφόσον το κουμπί μένει πατημένο. Μπορείτε τότε να κάνετε κλικ σε κάποιο άλλο κουμπί ή να πληκτρολογήσετε μια οδηγία στο Κέντρο εντολών. Όταν κάνετε κλικ σε μια χελώνα η οποία έχει προγραμματιστεί να εκτελεί μια οδηγία, τότε η χελώνα ξεκινά τη δική της οικογένεια διεργασιών.

> Στο πλαίσιο διαλόγου μιας χελώνας ή ενός κουμπιού, μπορείτε να επιλέξετε για μια οδηγία τη ρύθμιση Μία φορά ή Πολλές φορές. Η ρύθμιση Πολλές φορές απλώς επαναλαμβάνει την οδηγία συνεχώς, όπως η εντολή συνεχώς. Η ρύθμιση Μία φορά είναι παρόμοια με την εντολή εκκίνηση.

> Ας δούμε πρώτα ένα κουμπί. Μπορείτε να ξεκινήσετε τις ίδιες διεργασίες που χρησιμοποιήσατε στο Κέντρο εντολών, από δύο διαφορετικά κουμπιά. Κάντε το πείραμα που ακολουθεί.

> Δημιουργήστε δύο κουμπιά:

> - Tο πρώτο έχει την οδηγία επανάλαβε 360 [μπροστά 1] με τη ρύθμιση Μία φορά.
> - Tο δεύτερο έχει την οδηγία επανάλαβε 360 [δεξιά 1] με τη ρύθμιση Μία φορά.

> Πληκτρολογήστε χ1, ΣτυλόΚάτω στο Κέντρο εντολών προκειμένου να βεβαιωθείτε πως η χ1 είναι η τρέχουσα χελώνα και πως το στυλό της είναι κάτω.

> Για να κάνετε κλικ ταυτόχρονα και στα δύο κουμπιά επανάλαβε, επιλέξτε και τα δύο κουμπιά και κάντε κλικ στο ένα για να πατηθούν και τα δύο μαζί. Κανονικά, θα πρέπει να δείτε έναν κύκλο, όπως στο προηγούμενο παράδειγμα στο Κέντρο εντολών. Τα κουμπιά είναι πατημένα ενώ εκτελούνται οι οδηγίες. Μόλις ολοκληρωθεί η εκτέλεση των οδηγιών, τα κουμπιά επιστρέφουν στην αρχική τους κατάσταση.

> Στην πραγματικότητα, στην περίπτωση του κουμπιού δεν χρειάζεται ειδικός τρόπος για να ξεκινήσετε μια διεργασία. Αν κάνετε κλικ στο κουμπί, εκτελείται η οδηγία του. Στο παραπάνω παράδειγμα, κάθε κουμπί ξεκίνησε διαφορετική διεργασία.

> Δοκιμάστε ξανά αυτό το παράδειγμα, ενώ έχετε ανοιχτή την καρτέλα Διεργασίες, προκειμένου να δείτε την ξεχωριστή διεργασία κάθε κουμπιού. Αν οι διεργασίες εξαφανίζονται πολύ γρήγορα, μπορείτε να ρυθμίσετε την ταχύτητα ώστε να είναι αργή (με το κίτρινο τετραγωνάκι που βρίσκεται στο πάνω μέρος της καρτέλας Διεργασίες) και οι οδηγίες να εκτελούνται αργά.

> Το ίδιο συμβαίνει και αν πληκτρολογήσετε το εξής στο Κέντρο εντολών:

> `εκκίνηση [επανάλαβε 360 [μπροστά 1]]
> εκκίνηση [επανάλαβε 360 [δεξιά 1]]`

> Η ρύθμιση Πολλές φορές (για ένα κουμπί) αντιστοιχεί με την οδηγία συνεχώς. Για παράδειγμα, δημιουργήστε δύο νέα κουμπιά:

> - για το μπροστά 1 επιλέξτε τη ρύθμιση Πολλές φορές
> - για το δεξιά 1 επιλέξτε τη ρύθμιση Πολλές φορές

> Τώρα κάντε κλικ σε κάθε κουμπί για να ξεκινήσετε τις διεργασίες τους. Τα κουμπιά παραμένουν πατημένα και τα δύο μέχρι:

> - Να κάνετε ξανά κλικ στα κουμπιά.
> - Να κάνετε δεξί κλικ σε κάθε διεργασία στην καρτέλα Διεργασίες και να επιλέξετε Διακοπή.
> - Να κάνετε κλικ στο εργαλείο Διακοπή όλων στη Γραμμή εργαλείων.
> - Να χρησιμοποιήσετε την εντολή ακύρωση.

> Ως προς τις διεργασίες, τα δύο νέα κουμπιά (μπροστά 1 και δεξιά 1) ισοδυναμούν με τα κουμπιά επανάλαβε. Κάθε ένα από αυτά ξεκινά μια διεργασία, όπως μπορείτε να δείτε στην καρτέλα Διεργασίες.

> Τώρα ας δοκιμάσουμε κάτι διαφορετικό. Να ορίσετε την ακόλουθη διαδικασία:

> `για Πέταγμα
> συνεχώς [ΘέσεΣχήμα "πουλί1 ΘέσεΣχήμα "πουλί2]
> συνεχώς [μπροστά 1]
> τέλος`

> Δημιουργήστε ένα νέο κουμπί με την οδηγία Πέταγμα. Κάντε κλικ στο κουμπί. Το κουμπί παραμένει πατημένο και το πουλί συνεχίζει να πετάει μέχρι να πατήσετε ξανά το κουμπί.

> Σκεφτείτε για λίγο τον τρόπο με τον οποίο ξεκίνησαν οι διεργασίες. Υπάρχουν δύο οδηγίες στη διαδικασία Πέταγμα που ξεκινούν με το συνεχώς. Η εντολή Πέταγμα βρίσκεται μέσα σε ένα κουμπί. Επομένως, το κουμπί ξεκινά μια διεργασία Πέταγμα η οποία με τη σειρά της ξεκινά δύο διεργασίες: την ΘέσεΣχήμα και τη μπροστά.

> Μπορούμε να πούμε πως το κουμπί ξεκίνησε μια οικογένεια διεργασιών: το κουμπί Πέταγμα είναι ο γονέας και οι άλλες δύο διεργασίες συνεχώς είναι τα τέκνα.

> Κάντε κλικ στο κουμπί Πέταγμα για να το σταματήσετε. Στην πραγματικότητα, η διεργασία Πέταγμα είχε σταματήσει από πιο πριν, όταν ξεκίνησε η διεργασία συνεχώς ΘέσεΣχήμα και η διεργασία συνεχώς μπροστά. Το κουμπί παραμένει πατημένο μέχρι να κάνετε κλικ πάνω του, αφού εκτελούνται ακόμη οι διεργασίες τέκνα.

> Το γεγονός ότι η διεργασία Πέταγμα διακόπτεται γρήγορα (μόλις η Logo ολοκληρώσει την εκτέλεση της διαδικασίας) γίνεται εμφανές στο δέντρο Διεργασίες. Η διεργασία Πέταγμα είναι τόσο γρήγορη που δεν μπορείτε να τη δείτε. Για να φαίνεται κάθε διεργασία στο δέντρο Διεργασίες, ρυθμίστε την ταχύτητα ώστε να είναι αργή (από το κίτρινο τετραγωνάκι που υπάρχει στο επάνω μέρος της καρτέλας Διεργασίες).

> Με τη λειτουργία παρακολούθησης της οδηγίας Πέταγμα στο Κουμπί1, δίνεται λεπτομερής περιγραφή αυτού που συμβαίνει. Κάντε δεξί κλικ στο Πέταγμα στην καρτέλα Εργασία και επιλέξτε Παρακολούθηση. Έπειτα, κάντε ξανά κλικ στο κουμπί. Εμφανίζονται οι ακόλουθες πληροφορίες στο Κέντρο εντολών (οι αριθμοί στην αρχή κάθε γραμμής μπορεί να είναι διαφορετικοί):

> `σελίδα1 στη διαδικασία κουμπί1 ναι
> #19 ξεκινά -- εκκίνηση [Πέταγμα] (σελίδα1 στη διαδικασία κουμπί1)
> #20 ξεκινά -- συνεχώς [ΘέσεΣχήμα "πουλί1 ΘέσεΣχήμα "πουλί2] (σελίδα1 στη διαδικασία κουμπί1)
> #21 ξεκινά -- συνεχώς [μπροστά 1] (σελίδα1 στη διαδικασία κουμπί1)
> #22 ξεκινά
> #23 ξεκινά
> #24 ξεκινά
> σελίδα1 στη διαδικασία κουμπί1 όχι`

> Οι ενδείξεις από την Παρακολούθηση σας πληροφορούν για τον τρόπο με τον οποίο το κουμπί1 ελέγχει αυτή την οικογένεια των διεργασιών. Η πρώτη διεργασία που ξεκινάει είναι το Πέταγμα
> (#19 ). Η διαδικασία Πέταγμα έχει οδηγίες με τις οποίες ξεκινούν δύο άλλες διεργασίες, η #20 και η #21. Η πρώτη διεργασία που σταματά είναι η #19, Πέταγμα. Η οικογένεια όμως των διεργασιών συνεχίζει να εκτελείται, αφού το κουμπί παραμένει πατημένο. Όταν απενεργοποιήσετε το κουμπί, σταματούν και οι διεργασίες #20 και #21.

> Κατά την πληκτρολόγηση οδηγιών στο Κέντρο εντολών, μόνο μία οικογένεια διεργασιών μπορεί να ξεκινήσει (υπάρχει μόνο ένα Κέντρο εντολών). Κάθε κουμπί που δημιουργείτε ξεκινά μια νέα οικογένεια διεργασιών. Κάτι τέτοιο επιτρέπει την ταυτόχρονη εκτέλεση πολλών οικογενειών διεργασιών. (Υπάρχει ένα εσωτερικό όριο 40 διεργασιών.)