> ###### Ενδιαφέρουσες τεχνικές: Καθολικές μεταβλητές

> Μπορείτε να δημιουργήσετε μια καθολική μεταβλητή είτε με την εντολή κάνε είτε με την εντολή ονόμασε. Για παράδειγμα, ας υποθέσουμε πως υπάρχουν έξι χελώνες στη σελίδα. Οι τρεις από αυτές θέλετε να αποτελούν την A_ομάδα και οι άλλες τρεις τη B_ομάδα:

> `κάνε "A_ομάδα [χ1 χ2 χ3]
> κάνε "B_ομάδα [χ4 χ5 χ6]`

> Οι στιγμές (άνω και κάτω τελεία) που προηγούνται του ονόματος λένε στη Logo ότι θέλετε το αντικείμενο που προσδιορίζεται από το όνομα, ή την τιμή του:

> `δείξε :A_ομάδα
> ` `χ1 χ2 χ3`

> Τώρα μπορείτε να απευθυνθείτε στην Α_ομάδα ξεχωριστά από τη Β_ομάδα:

> `ΜίλαΠρος :A_ομάδα
> μπροστά 100
> ΜίλαΠρος :B_ομάδα
> δεξιά 90`

> Η τιμή της μεταβλητής παραμένει στη μνήμη του υπολογιστή, έως ότου εγκαταλείψετε τη Logo ή σβήσετε τον υπολογιστή σας. Αυτό σημαίνει πως η Α_ομάδα και η Β_ομάδα θα διατηρήσουν τις τιμές τους και θα μπορέσετε να τις χρησιμοποιήσετε σε διάφορες εργασίες.

> Ακολουθεί ένα ακόμη παράδειγμα. Ας υποθέσουμε πως θέλετε να δώσετε ένα όνομα για ορισμένους ήχους, έτσι ώστε να μπορεί το πρόγραμμά σας να επιλέγει τυχαία έναν ήχο κάθε φορά που εκτελείται. (Θα πρέπει να εισαγάγετε τους ήχους στην εργασία σας.)

> `κάνε "ήχοι [cheer happy flute shout]`

> Τώρα η μεταβλητή μπορεί να χρησιμοποιηθεί στην είσοδο του μεταβιβαστή διάλεξε.

> `δείξε διάλεξε :ήχοι`
> `flute`

> Χρησιμοποιήστε την πρωτογενή διαδικασία εκτέλεσε για να παίξετε έναν από τους ήχους στην τύχη:

> `εκτέλεσε διάλεξε :ήχοι`

> Όπως δείχνουν τα παραπάνω παραδείγματα, όταν δημιουργηθεί μια καθολική μεταβλητή, μπορεί να χρησιμεύσει ως είσοδος σε μια εντολή ή ένα μεταβιβαστή. Η τιμή των παραπάνω μεταβλητών είναι λίστες, η τιμή όμως μιας μεταβλητής μπορεί να είναι δεδομένα οποιουδήποτε τύπου.

> Αριθμοί:

> `κάνε "χ 3
> δείξε :χ`
> `3`
> `δείξε ΤετραγωνικήΡίζα :χ`
> `1.732051`

> Μια λέξη:

> `κάνε "λέξη "γεια
> δείξε :λέξη`
> `γεια`

> Μια μεγάλη λέξη:

> `κάνε "φράση "|Καλή σου μέρα|
> δείξε :φράση`
> `Καλή σου μέρα`

> Μπορείτε να χρησιμοποιήσετε ένα μεταβιβαστή της Logo προκειμένου να μάθετε την τιμή μιας μεταβλητής:

> `ερώτηση [Πώς είσαι?]
> κάνε "απαντ απάντηση
> δείξε :απαντ`
> `καλά`

> Όταν χρησιμοποιείτε το κάνε, μπορείτε να δημιουργήσετε μεταβλητές που αποτελούν οι ίδιες τιμές άλλων μεταβλητών:

> `κάνε "ζώο "γάτα`
> Η πρώτη είσοδος στο κάνε έχει συνήθως εισαγωγικά, επειδή πρόκειται για λέξη στην κυριολεξία.

> `δείξε :ζώο`
> `γάτα` Η τιμή της μεταβλητής ζώο είναι γάτα.

> Τώρα δώστε άλλο όνομα στην τιμή της μεταβλητής ζώο (γάτα):
> `κάνε :ζώο "ψιψίνα`

> Η παραπάνω οδηγία είναι ίδια με την:
> `κάνε "γάτα "ψιψίνα`

> Για να το δοκιμάσετε αυτό, πληκτρολογήστε το εξής:
> `δείξε :ζώο`
> `γάτα`
> `δείξε :γάτα`
> `ψιψίνα`

> Μπορείτε επίσης να χρησιμοποιήσετε ένα μεταβιβαστή της Logo, προκειμένου να δημιουργήσετε το όνομα μιας μεταβλητής. Για παράδειγμα:

> `κάνε λέξη "διεύθυνση 1 [Πανεπιστημίου 80]
> δείξε :διεύθυνση1`
> `Πανεπιστημίου 80`

> Η παραπάνω οδηγία κάνε είναι ίδια με:
> `κάνε "διεύθυνση1 [Πανεπιστημίου 80]`