> ###### Χρήση μεταβολέα με οδηγίες χελώνας

> Οι μεταβολείς του MicroWorlds σας παρέχουν αλληλεπιδραστικό έλεγχο πάνω σε διαδικασίες, ακόμη και κατά την εκτέλεσή τους. Το όνομα του μεταβολέα επιστρέφει την τρέχουσα τιμή του. Η χρήση του μεταβολέα σε είσοδο διαδικασίας έχει δύο πλεονεκτήματα: η τιμή του είναι συνήθως ορατή και μπορείτε εύκολα να την αλλάξετε με το ποντίκι.

> Για παράδειγμα, ας υποθέσουμε πως έχουμε δημιουργήσει ένα μεταβολέα με το όνομα βήμα. Η ελάχιστη τιμή του είναι το 0 και η μέγιστη το 200. Η λέξη βήμα μπορεί στη συνέχεια να χρησιμοποιηθεί για να επιστρέφει την τρέχουσα τιμή του μεταβολέα.

> `επανάλαβε 5 [μπροστά βήμα δεξιά 144]`

> Η οδηγία αυτή σχεδιάζει ένα αστέρι με μήκος γραμμής ίσο με τον αριθμό που δείχνει ο μεταβολέας βήμα.

> Δεν υπάρχει άνω και κάτω τελεία πριν τη λέξη βήμα. Η λέξη βήμα αντιπροσωπεύει το όνομα του μεταβολέα και όχι μια μεταβλητή. Τώρα μπορείτε να αλλάξετε με το χέρι την τιμή του μεταβολέα.

> Παρατηρήστε πως η δημιουργία του μεταβολέα με το όνομα βήμα έχει ως αποτέλεσμα τη δημιουργία μιας νέας μεταβλητής κατάστασης που ονομάζεται βήμα και επιστρέφει την τιμή του μεταβολέα.

> Με μια πρώτη ματιά, η ρύθμιση της τιμής του βήμα με ένα μεταβολέα και η πληκτρολόγηση της οδηγίας φαίνονται πιο δύσκολες από τη χρήση διαδικασιών με εισόδους. Ακολουθεί ένα πιο πρακτικό παράδειγμα:

> - Δώστε την οδηγία επανάλαβε 5 [μπροστά βήμα δεξιά 144] σε μια χελώνα.
> - Ρυθμίστε το μέγεθος του αστεριού με το μεταβολέα.
> - Κάντε κλικ στη χελώνα για να σχεδιάσετε το αστέρι.

> Μπορείτε επίσης να δημιουργήσετε μια χελώνα που να σχεδιάζει πολύγωνα. Μπορείτε να δημιουργήσετε και ένα μεταβολέα με το όνομα πλευρές (για τον αριθμό των πλευρών του πολυγώνου). Η χελώνα αυτή θα έχει την εξής οδηγία στο πλαίσιο διαλόγου της:

> `επανάλαβε πλευρές [μπροστά βήμα δεξιά 360 / πλευρές]`

> Τώρα μπορείτε να πειραματιστείτε με τη δημιουργία πολυγώνων.