> # Προγραμματισμός με κείμενο

> Η Logo του MicroWorlds έχει πρωτογενείς διαδικασίες που σας επιτρέπουν να επεξεργαστείτε κείμενο σε πλαίσια κειμένου και μέσα από πρόγραμμα και όχι μόνο άμεσα με το ποντίκι ή τα μενού. Στο κεφάλαιο αυτό, παρουσιάζονται οι πρωτογενείς διαδικασίες που ελέγχουν τη μετακίνηση του δρομέα, την εισαγωγή και διαγραφή κειμένου, την αλλαγή γραμματοσειράς και την επεξεργασία κειμένου. Τα παραδείγματα προγραμμάτων, με τις κλασσικές έννοιες της Logo που εμπεριέχουν, θα σας δώσουν ορισμένες ιδέες για την εφαρμογή αυτών των τεχνικών.

> Να θυμάστε πως οι πρωτογενείς διαδικασίες, για τις οποίες γίνεται λόγος στη συνέχεια, ισχύουν μόνο για κείμενο που υπάρχει μέσα σε πλαίσια κειμένου. Μπορείτε να προσθέσετε κείμενο σε ένα πλαίσιο κειμένου με τις εντολές τύπωσε και παρεμβολή. Η τύπωσε εισάγει ένα χαρακτήρα επιστροφής στο τέλος της γραμμής, ενώ η παρεμβολή δεν κάνει κάτι τέτοιο. Η ΣβήσεΚείμενο (ΣβΚμν) διαγράφει το κείμενο από ένα πλαίσιο κειμένου.