> # Τα βασικά της γλώσσας Logo

> Σημείωση: Tο κεφάλαιο αυτό σας παρέχει γενικές πληροφορίες πάνω στις βασικές ιδέες και έννοιες της γλώσσας Logo. Οι περισσότερες έννοιες αναπτύσσονται στις επόμενες σελίδες αυτού του κεφαλαίου ή του επόμενου. Αν δεν έχετε γνώσεις Logo ή αν μαθαίνετε για πρώτη φορά γλώσσα προγραμματισμού, μπορείτε να παραλείψετε προς το παρόν αυτό το κεφάλαιο και να επιστρέψετε, αφού έχετε κατανοήσει και αφομοιώσει όσα έχετε μάθει ως τώρα.

> Η Logo αποτελεί γλώσσα υπολογιστών. Σε σύγκριση με τις φυσικές ανθρώπινες γλώσσες, όπως τα αγγλικά ή τα ελληνικά, διαθέτει έναν πολύ μικρό αριθμό λέξεων και γραμματικών κανόνων. Εκεί που μια ομιλούμενη γλώσσα έχει προτάσεις, η Lοgo έχει οδηγίες. Επίσης, ενώ οι κανόνες μιας φυσικής γλώσσας για την τοποθέτηση των λέξεων σε προτάσεις είναι ορισμένες φορές σύνθετοι και με πολλές εξαιρέσεις, οι κανόνες της Logo για τη δομή των οδηγιών είναι πιο απλοί αλλά και πιο αυστηροί. Η γλώσσα Logo αποτελείται από δομικά στοιχεία. Κατά τη σύνθεση αυτών των δομικών στοιχείων, πρέπει να ακολουθείτε συγκεκριμένους κανόνες. Οι κανόνες αυτοί αποτελούν τη "γραμματική" της γλώσσας Logo.