> ###### Κατανόηση οδηγιών Logo

> Οι οδηγίες Logo αποτελούν τα δομικά στοιχεία ενός προγράμματος Logo. Μια έκφραση Logo είναι το όνομα μιας διαδικασίας, ακολουθούμενο από τον κατάλληλο αριθμό εισόδων. Μια οδηγία Logo είναι ένας ειδικός τύπος έκφρασης. Ξεκινά με το όνομα μιας διαδικασίας που είναι εντολή. Το υπόλοιπο μέρος της οδηγίας είναι είσοδοι στην εντολή.

> Οι οδηγίες Logo μπορεί να είναι περίπλοκες. Για να τις κατανοήσουμε, μπορούμε να τις συγκρίνουμε με τις ελληνικές προτάσεις, όπου χρησιμοποιούμε τις γνώσεις που έχουμε για τα ουσιαστικά και τα ρήματα προκειμένου να χωρίσουμε τις προτάσεις σε μικρότερα μέρη. Με τον ίδιο τρόπο, κάνουμε χρήση των γνώσεών μας για τη διαφορά που υπάρχει ανάμεσα στις εντολές και τους μεταβιβαστές προκειμένου να χωρίσουμε μια γραμμή σε κατανοητά μέρη.

> Ένας μεταβιβαστής πρέπει να χρησιμοποιείται ως είσοδος σε μια εντολή ή σε μια διαδικασία. Επειδή η γλώσσα Logo διαβάζει μια οδηγία από τα αριστερά προς τα δεξιά, σε κάθε οδηγία Logo η πρώτη λέξη πρέπει να είναι μια εντολή. Αν η πρώτη λέξη μιας οδηγίας είναι ένας μεταβιβαστής, εμφανίζεται ένα μήνυμα λάθους:

> `κατεύθυνση`
> `Δεν ξέρω τι να κάνω με το 0`

> `δείξε κατεύθυνση`
> `0`

> Το αποτέλεσμα της κατεύθυνση μεταβιβάζεται στην εντολή δείξε.

> Στο παράδειγμα αυτό, ο ίδιος ο μεταβιβαστής δέχεται μία είσοδο:

> `δείξε πρώτο "Logo`
> `L`

> Το πρώτο "Logo είναι η είσοδος στην εντολή δείξε. Η είσοδος στο πρώτο είναι "Logo. Όταν εκτελείται η πρώτο "Logo, το αποτέλεσμα του πρώτο μεταβιβάζεται στο δείξε.

> Οι μεταβιβαστές απαιτούν, ορισμένες φορές, περισσότερες από μία εισόδους, για παράδειγμα άθροισμα.

> `δείξε άθροισμα 2 3`
> `5`

> Στο παραπάνω παράδειγμα, το άθροισμα απαιτεί δύο εισόδους και αναφέρει το αποτέλεσμα στην εντολή δείξε.

> Κάποιοι άλλοι μεταβιβαστές δεν χρειάζονται καθόλου εισόδους. Για παράδειγμα, η μεταβλητή κατάστασης, κατεύθυνση, επιστρέφει μια τιμή.

> Οι μαθηματικές πράξεις είναι μεταβιβαστές. Δίνουν πάντα μια τιμή.

> Με λίγα λόγια, πρέπει πάντα να λέτε στη γλώσσα Logo τι να κάνει με την τιμή ή τα δεδομένα που δίνει ο κάθε μεταβιβαστής μιας οδηγίας Logo.