> ###### Τεχνικές: Πάγωμα αντικειμένων και γραφικών

> Αφού ολοκληρώσετε μια εργασία και θέλετε να τη χρησιμοποιήσετε αλληλεπιδραστικά, μπορείτε να "παγώσετε" όλα ή ορισμένα αντικείμενά της. Δεν μπορείτε να μετακινήσετε, να αφαιρέσετε παγωμένα αντικείμενα ή να αλλάξετε το μέγεθός τους με το ποντίκι.

> Για παράδειγμα, αν παγώσετε ένα πλαίσιο κειμένου, δεν μπορείτε να το μετακινήσετε, να το αναπτύξετε ή να το διαγράψετε με το ποντίκι. Μπορείτε όμως να πληκτρολογήσετε και να διαγράψετε κείμενο, ή να τροποποιήσετε τα περιεχόμενά του με τις εντολές ΣβΚμν, τύπωσε, παρεμβολή και ΘέσεΚείμενο.

> Αν είναι παγωμένη μια χελώνα, δεν μπορείτε να τη μετακινήσετε ούτε να αλλάξετε το μέγεθός της με το ποντίκι, αλλά μπορείτε να ανοίξετε το πλαίσιο διαλόγου της ή να χρησιμοποιήσετε εντολές όπως σφραγίδα, μπροστά και ΘέσεΣχήμα.

> Αν είναι παγωμένο ένα κουμπί, δεν μπορείτε να κάνετε κλικ πάνω του προκειμένου να σταματήσετε μια διεργασία. Έτσι, για παράδειγμα, αν παίξετε μουσική με ένα κουμπί, δεν μπορείτε να κάνετε κλικ στο κουμπί για να τη σταματήσετε.

> Τα παγωμένα αντικείμενα αποθηκεύονται μαζί με την εργασία σας. Επομένως, την επόμενη φορά που θα ανοίξετε την εργασία σας τα ίδια αντικείμενα θα είναι παγωμένα.

> Στην καρτέλα Εργασία μπορείτε να παγώσετε μεμονωμένα αντικείμενα. Κάντε δεξί κλικ στο αντικείμενο και επιλέξτε Πάγωμα. Υπάρχουν δύο τρόποι για να ξαπαγώσετε ένα αντικείμενο:

> - Με δεξί κλικ στο αντικείμενο πάνω στη σελίδα και την επιλογή μενού Αναίρεση παγώματος (η επιλογή Αποκοπή γίνεται Αναίρεση παγώματος για τα παγωμένα αντικείμενα).
> - Με δεξί κλικ στην καρτέλα Εργασία και την επιλογή μενού Αναίρεση παγώματος.

> Μπορείτε επίσης να παγώσετε και να ξεπαγώσετε αντικείμενα μέσω κάποιου προγράμματος. Η εντολή πάγωσε δέχεται μια λέξη ή μια λίστα ως είσοδο και παγώνει αντικείμενα ένα προς ένα, μια λίστα αντικειμένων, ή όλα τα αντικείμενα της σελίδας. Στην καρτέλα Εργασία θα δείτε τα ονόματα του αντικειμένου. Για παράδειγμα:

> `πάγωσε "κείμενο1
> πάγωσε [κείμενο1 χ1 μεταβολέας1 τραγούδι]
> πάγωσε "σελίδα1`

> Η εντολή ξεπάγωσε ξεπαγώνει τα αντικείμενα έτσι ώστε να μπορείτε και πάλι να τα μετακινήσετε και να τα τροποποιήσετε. Αν θέλετε να βρείτε το όνομα ενός αντικειμένου προκειμένου να το χρησιμοποιήσετε με την εντολή ξεπάγωσε, ανοίξτε την καρτέλα Εργασία.

> `ξεπάγωσε "κείμενο1
> ξεπάγωσε [κείμενο1 χ1 μεταβολέας1]
> ξεπάγωσε "σελίδα1`

> Έχετε επίσης τη δυνατότητα να παγώσετε το φόντο γραφικών μιας σελίδας, έτσι ώστε να μη μπορεί να διαγραφεί με τη γόμα ή την εντολή ΣβΓ. Η εντολή ΠάγωσεΦντ παγώνει το φόντο της τρέχουσας σελίδας. Δεν μπορείτε να διαγράψετε ένα παγωμένο φόντο γραφικών, μπορείτε όμως να προσθέσετε σε αυτό αντικείμενα.

> Σημείωση: Όταν ορίζετε το χρώμα του φόντου με την εντολή ΘέσεΦόντο, το χρώμα του φόντου δεν μπορεί να διαγραφεί.

> Αν σχεδιάσετε πάνω σε ένα παγωμένο φόντο, μπορείτε να διαγράψετε τα δικά σας σχέδια, όχι όμως και εκείνα που υπήρχαν στη σελίδα όταν πληκτρολογήσατε την εντολή ΠάγωσεΦντ. Η εντολή ΞεπάγωσεΦόντο ακυρώνει αυτή την προστασία.